作者:白居易
標題:病中詩十五首：病中五絕句
內容:世間生老病相隨，此事心中久自知。今日行年將七十，猶須慚愧病來遲。方寸成灰鬢作絲，假如強健亦何為。家無憂累身無事，正是安閒好病時。李君墓上松應拱，元相池頭竹盡枯。多幸樂天今始病，不知合要苦治無。目昏思寢即安眠，足軟妨行便坐禪。身作醫王心是藥，不勞和扁到門前。交親不要苦相憂，亦擬時時強出遊。但有心情何用腳，陸乘肩輿水乘舟。